23. schôdza NR SR - 7.deň - A. dopoludnia
Dátum: 2024-12-04
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

94. Hneď uvediem, musím kolegu Matoviča opraviť, nie u Moravca, ale u Krausa bol Babiš, ale to nevadí, Igor, pretože, hneď to bude, priatelia. (Rečník hľadá informáciu v mobilnom telefóne.) Tak. Agent Babiš, eštebák, naozaj potvrdil v 2011, že je eštebák, tak ako to tu Igor Matovič povedal. Bolo to u pána Jána Krausa v jeho relácii. A niekedy možno mi ubehne čechizmus, lebo to je z českej stránky, ale: „Podnikateľ vtedy hájil spoluprácu s ŠtB, ktorú rozdeľoval na ekonomickú a tú hnusnú, ktorá potlačovala ľudí. A ja som nikdy nebol hnusný agent“ (povedané so smiechom), „pretože som pracoval v podniku zahraničného obchodu.“ No tak on bol eštebák dobrý agent. „Tá ŠtB ekonomická hájila a chránila ekonomické záujmy Československa. To nebola tá hnusná, ktorá potlačovala ľudí, že nemohli študovať, cestovať, to bola normálna ŠtB. Tam chodili vždycky, keď som ich stretol, cudzinci hlásiť správy a to bolo normálne,“ povedal pred dvanástimi rokmi Babiš. Šutaj Eštok, počuješ, počujete? Vy ste, odkedy vám tie vlasy nastrelili, tam vám nastrelili aj čo? Eštebácku príslušnosť? Prepánaboha! (Reakcia z pléna.) Prepánaboha je hrešenie? Ó, Bože, odpusti mi. Babiš povedal, že on bol v tej dobrej, čestnej a milej ŠtB . Babiš sa tam priznal a vy, vy mu dáte štempeľ, že on je dobrý. Možno naozaj zdieľa Šutaj Eštok ten názor na toho Babiša, že on bol v tej dobrej, ekonomickej, ktorá chránila ekonomické záujmy, a preto je Babiš tak ekonomicky dobre zabezpečený, preto má majetky. Ja sa nebudem starať do českej politiky, a keď ho občania Českej republiky chcú... Milí přátelé, když chcete Babiše, tak si ho volte! Ale aj my tu máme, my tu máme eštebákov. (Rečník hľadá informáciu v mobilnom telefóne.) Aj my tu máme eštebákov a spis jedného agenta, ktorý Hospodárske noviny získali z Ústavu pamäti národa, mal vyše 120 strán. Tento agent sa volal Slávik, s krycím menom Slávik. Od roku 1979 ho tajná bezpečnosť viedla ako kandidáta tajnej spolupráce a v roku 1982 sa stal agentom. Ako riaditeľ cestovnej kancelárie CK Slovakoturist mal informovať o svojich zahraničných partneroch. Aj my tu máme agentov ŠtB. Tu v parlamente. Evidovaných. A práve ty si hovoril, Igor Matovič, o tom, že, že mnoho poslancov z koalície sa stretlo vo svojich rodinách s tým, že ich ŠtB prenasledovala, že prenasledovala ich rodiny. Ale mnoho z nich s tou ŠtB aspoň vnútorne spolupracovalo. A to je to choré. To je to smutné, milí Slováci. My sme sa nevysporiadali s našou minulosťou, kedy eštebáci trhali nechty, kedy mučili, zabíjali ľudí pre slobodu. My sme sa s tým nikdy nevysporiadali, pretože tí eštebáci sa infiltrovali a sú aj tu v parlamente. Čo my chceme? Od koho? Od Šutaja Eštoka, aby na základe priznania sa eštebáka Babiša povedal, že je, že je ten Babiš eštebák, keď my tu máme eštebákov? Je to smutné, priatelia, a na základe toho, že naozaj sme, že bolo požiadané na základe infozákona, aby boli vydané tieto veci, tak ja si myslím a je to môj názor a myslím, že ho podporia aj právnici, je to zneužitie právomocí verejného činiteľa, pretože ministerstvo malo vydať tieto, tieto posudky, ktoré urobili, tieto právne analýzy na to, že či je Babiš agentom. Mne je veľmi ľúto, že Slovensko stále je krajina, kde eštebáci riadia krajinu, a jeden z takých hlavných eštebákov Mečiar, ktorý vytrhol stránky, nám túto krajinu aj rozpredal. My sme sa nikdy nevysporiadali s komunizmom a hlavne s ŠtB, ktorá bola štátom v štáte. Ďakujem veľmi pekne.